སྒང་བ་ཨ་གྲགས་ཀྱི་ཡུལ་ཞེས་བྱ་བ་གཡའ་བྲག་དཀར་མོའི་མར་གཤམ།ལ་ཟི་ར་དཀར་མོའི་ཚུར་ནང་།ཐང་ནག་པོ་གསུམ་གྱི་འདུས་མདོ་ཟེར་བར་ཆགས་ལ།དུས་དེར་མཁར་རྫོང་རྡོ་མཁར་སྨུག་པོའི་ཤར་ཕྱོགས་ཀྱི་ཐིག་ཁྲ་བར་སྣང་ཟིལ་གནོན་ནས་འདྲེ་བྱ་འུག་པས་གཤོག་འགྱུར་བརྒྱབ།ཞག་གཅིག་སོང་བའི་ཕྱི་ཉིན་ནུབ་ཀྱི་ཕག་གདོང་གཡས་པར་རྒོད་བབས།བྱེ་ལུང་ཆུ་མིག་གོང་མ་ལ་ཐན་གྱི་སྦྲུལ་ནག་ལྟོ་སྦྱར་མཐོང་བ་སོགས་ལྟས་ངན་པ་སྣ་ཚོགས་བྱུང་།སྲིབ་ལུང་རྨ་བྱ་ལྡིང་རྫོང་ནས་ཨ་མྱེ་ཞལ་དཀར་དེ་རྨི་ལམ་མ་ལེགས་པས་བློ་མ་བདེ་བར།སྲིན་མོ་སྤྲེལ་མགོ་མ་བོས་ཤིང་མོ་ལུང་བཏབ།མོ་ཡིག་ཏུ་མཁར་ཡང་མི་དབང་།རྒྱལ་ས་མངའ་འབངས་བཅས་པ་ཤོར།བསྟན་པའི་ཆུས་མི་ཟིན།ཡུལ་འཕོ་འགྱུར་དང་དར་རྒུད་འབྱུང་ཟེར་བ་བབས་པས།རྒྱལ་བློན་ཚང་མ་བློ་མ་བདེ་འཚུབ་འཚུབ།ཡིད་མི་བདེ་སྙིང་རླུང་འཁྲུག་འཁྲུགཨ་གྲགས་དཔོན་པོ་ཉི་མ་གྲགས་པ་དེར་མགོ་སྤྱི་བོའི་གཙུག་ནས་གཟེར་གཅིག་ལངས།རྐང་མཐིལ་དྲུག་རྒྱུད་ལ་ཏ་ལེར་སོང་།བྱང་ཁོག་ཀུན་དགའ་ར་བ་ནས་བསམ་བློ་བཞི་གསུམ་བཅུ་གཉིས་བཏང་།བློ་རྩེ་ཉི་ཤུ་རྩ་ལྔ་བཀོད་མཐར་དམག་རྒྱག་གི་བཀོད་པ་འཐེན་ནས་ལ་ཆུ་འཕྲང་གསུམ་བཀག་སྟེ་རླུང་བསེར་མ་ཡིན་ཀྱང་མི་ཐར་བ་ཞིག་བྱས་ནས་བསྡད་དོ།།